Document ID: /roh_data/filtered/fineweb-2-filterrobots_roh.jsonl.gz/70631

Il project intercultural da Fortunat Fröhlich cun il titel «Leh Ya Jarè revisted» vegn suenter 30 onns puspè en la claustra da las Domenicanas a Glion. La versiun nova vegn mussada dal chor «InteR kultuR» communabel cun in chor d’uffants surregiunal, ma era cun musicists dal Maroc ed in ensemble da musicists indigens e la finala d’ina DJane ch’accumpogna cun musica electronica.
Gist quella cumbinaziun tranter las culturas, tranter ils differents stils da musica, ma era tranter las generaziuns saja la finamira dal project, ha accentuà il musicist e cumponist grischun Fortunat Fröhlich. Cura ch’ils organisaturs dal «Ilanzer Sommer» hajan dumandà el da far ina producziun, saja spert stà cler ch’el veglia anc ina giada mussar il project «Leh Ya Jarè» ma ord ina nova perspectiva. Las producziuns vegnan mussadas la dumengia a Glion ed alura ils proxims dis da Cuira ed a Turitg.
«Ilanzer Sommer 2022»
Las occurrenzas en connex cun il «Ilanzer Sommer» sa fatschentan quest onn puspè cun il tema pasch e cun il barat intercultural. Uschia vegnan organisadas guidas tematicas, referats, discussiuns, films e concerts. Las occurrenzas vegnan avertas la dumengia e duran l’entir'emna.